
PËR MËNYRËN E ORGANIZIMIT E TË  FUNKSIONIMIT DHE PËR PËRBËRJEN E KOMISIONIT QENDROR TË REGJISTRIMIT TË PËRGJITHSHËM TË NJËSIVE EKONOMIKE BUJQËSORE
 
Në mbështetje të nenit 100 të Kushtetutës dhe të nenit 11 të ligjit nr.10 201, datë 17.12.2009 “Për regjistrimin e përgjithshëm të njësive ekonomike bujqësore”, me propozimin e Ministrit të Shtetit për Reformat dhe Marrëdhëniet me Kuvendin, Këshilli i Ministrave
 
VENDOSI:
 
1. Komisioni Qendror i Regjistrimit të Përgjithshëm të Njësive Ekonomike Bujqësore kryesohet nga Ministri i Shtetit për Reformat dhe Marrëdhëniet me Kuvendin dhe në përbërje ka këta anëtarë:
 a)  Ministrin e Bujqësisë, Ushqimit dhe Mbrojtjes të Konsumatorit;
b)  Ministrin e Mjedisit, Pyjeve dhe Administrimit të Ujërave;
c)  Ministrin e Brendshëm;
ç)  Drejtorin e Përgjithshëm të Institutit të Statistikave;
d)  Drejtorin e Drejtorisë së Statistikave Ekonomike në INSTAT;
dh) Kryeregjistruesin e Pasurive të Paluajtshme të Republikës së Shqipërisë;
e)  Drejtorin e Departamentit të Strategjive dhe Koordinimit të Ndihmës së Huaj në Kryeministri;
ë) Drejtorin e Përgjithshëm të Politikave Bujqësore pranë Ministrisë së Bujqësisë, Ushqimit dhe Mbrojtjes të Konsumatorit; 
f)   Drejtorin e Përgjithshëm të Blegtorisë pranë Ministrisë së Bujqësisë, Ushqimit dhe Mbrojtjes të Konsumatorit; 
g) Rektorin e Universitetit Bujqësor të Tiranës.                                                 
2. Komisioni Qendror i Regjistrimit të Përgjithshëm të Njësive Ekonomike Bujqësore  mblidhet në javën e fundit të çdo muaji. Mbledhjet e tij kryesohen nga kryetari i komisionit e, në mungesë të tij, nga Ministri i Bujqësisë, Ushqimit dhe Mbrojtjes të Konsumatorit. Mbledhjet e këtij komisioni do të zhvillohen në selinë e Kryeministrisë. 
3. Në mbledhjet e komisionit, veç anëtarëve, marrin pjesë edhe specialistët e nevojshëm sipas specifikës së çështjes, që do të diskutohet, dhe vendimit që është marrë paraprakisht nga Komisioni Qendror i Regjistrimit të Përgjithshëm të Njësive Ekonomike Bujqësore.
4. Rendi i ditës për mbledhjen e radhës së Komisionit Qendror të Regjistrimit të Përgjithshëm të Njësive Ekonomike Bujqësore propozohet nga Drejtori i Përgjithshëm i INSTAT-it. Thirrja e mbledhjeve kryhet me anë të një njoftimi, i cili duhet t’i transmetohet çdo anëtari të komisionit jo më vonë se 7(shtatë) ditë përpara ditës së përcaktuar në njoftimin për mbledhje. Në njoftim përcaktohen data, ora e mbledhjes dhe rendi i ditës. Njoftimi shoqërohet me materialet, që do të shqyrtohen në mbledhje, të përgatitura nga sekretariati i komisionit, pasi të jetë marrë, paraprakisht, miratimi nga kryetari i këtij komisioni. 
5. Mbledhjen e Komisionit Qendror të Regjistrimit të Përgjithshëm të Njësive Ekonomike Bujqësore e deklaron të hapur kryetari i komisionit, pasi ka verifikuar nëse në mbledhje marrin pjesë mbi 50% e anëtarëve. Për të gjitha çështjet, që diskutohen në mbledhje, vendoset me votim me shumicën e thjeshtë të votave të anëtarëve të pranishëm. 
6. Për çdo mbledhje të Komisionit Qendror të Regjistrimit të Përgjithshëm të Njësive Ekonomike Bujqësore mbahet procesverbal, i cili zbardhet nga sekretariati i komisionit brenda pesë ditëve nga data e mbledhjes. Në procesverbal përcaktohen, ndërmjet të tjerave:
- numri dhe tematika e mbledhjes;
- data, koha e fillimit dhe e mbylljes së mbledhjes;
- emri i drejtuesit dhe i sekretarit të mbledhjes;
- emrat e anëtarëve të pranishëm;
- rendi i ditës;
- rezultatet e votimit.             
7.  Detyrat dhe kompetencat e Komisionit Qendror të Regjistrimit të Përgjithshëm të Njësive Ekonomike Bujqësore janë të përcaktuara në nenin 12 të ligjit nr.10 201,  datë 17.12.2009.
8.  INSTAT-i  ngarkohet me detyrën e sekretariatit të komisionit dhe ka këto detyra:
-   Njoftimin e Ministrit të Shtetit për Reformat dhe Marrëdhëniet me Kuvendin, për mbledhjen e radhës;
- Mbajtjen e procesverbalit të mbledhjes;
- Përgatitjen e dokumentacionit bazë të mbledhjes;
- Përgatitjen dhe  dërgimin  e dokumentacionit të nevojshëm, për  mbledhjet komisionit, kryetarit të Komisionit Qendror të Regjistrimit të Përgjithshëm të Njësive Ekonomike Bujqësore.
- Njoftimin e shpërndarjen e rendit të ditës, të projektakteve  që do të shqyrtohen dhe të dokumentacionit, për mbledhjen e radhës, anëtarëve, brenda dy ditëve nga data e  nënshkrimit nga kryetari;
- Mbajtjen e kopjeve të dokumentacionit, që do të shqyrtohet në mbledhje, dhe  vendosjen e tij në dispozicion të anëtarëve;
- Përgatitjen e projektit të procesverbalit, të projektvendimeve të marra në mbledhje  dhe ndjekjen e procedurave të miratimit e të arkivimit të tij;
- Përgatitjen e vendimeve që do të merren, në përputhje me rendin e ditës, të cilat ia bashkëngjit procesverbalit, të nënshkruar nga anëtarët.
9. Ngarkohen Ministri i Shtetit për Reformat dhe Marrëdhëniet me Kuvendin dhe INSTAT- i për zbatimin e këtij vendimi.
  Ky vendim hyn në fuqi pas botimit në Fletoren Zyrtare.

